Ilmajokelaislähtöinen kirjailija Matti Mäkelä on kuollut 68 vuoden iässä. Hän menehtyi tänään tiistaina iltapäivällä Siilaisten terveysaseman palliatiivisella osastolla Joensuussa, kertoo pohjalainen sanomalehti Ilkka (siirryt toiseen palveluun).

Mäkelä sairasti maksasyöpää. Hän kertoi sairaudestaan Ilta-Sanomille (siirryt toiseen palveluun) kesäkuussa.

– Tyhjyyden tunne oli aikamoinen. Suurin huoleni oli, miten kerron tästä muille ihmisille ja läheisille, Mäkelä kuvaili tuolloin.

Mäkelä kertoi Helsingin Sanomille (siirryt toiseen palveluun) kesäkuussa peittelevänsä vitsailulla ja kevyesti kuolemaan suhtautumisella omaa pelkoaan.

– Mutta en sillä lailla, että heräisin yöllä kylmässä hiessä pelkoon, että kuolen ihan kohta, saati muuta sen tyyppistä. Olen ympärivuorokautisesti ihan normaali, Mäkelä sanoi.

Vuonna 1951 syntynyt Mäkelä valmistui filosofian kandidaatiksi 1980 ja lisensiaatiksi 1988 Helsingin yliopistosta. Hän väitteli tohtoriksi vuonna 2016 Itä-Suomen yliopistosta aiheenaan viime vuosikymmenten taiteen kohutapaukset.

Mäkelä toimi kirjailijantyönsä ohessa kriitikkona, kolumnistina, blogistina ja tutkijana. Hän on julkaissut yli 20 kirjaa, muun muassa teokset Sääkirja, Rakkausromaani, Ihmisen olosijat ja Vanha metsuri ja metsähippi, yhdessä Tero Tähtisen kanssa.

Hän oli myös kotkalaisen kirjallisuutta ja luovaa kirjoittamista opettavan Pekkas-akatemian rehtorina lähes kymmenen vuotta.

Mäkelä palkittiin Valtion kirjallisuuspalkinnolla 1986, Valtion kirjallisuustoimikunnan kolmivuotisella taiteilija-apurahalla 2010 ja Aleksis Kiven Seuran Eskon puumerkki -palkinnolla 2013.

Näin Mäkelä puhui kylistä vuonna 2015:

Kuolevat kylät – ja muita vanhentuneita uskomuksia

"Kun olet nähnyt yhden kylän, olet nähnyt yhden kylän"